***Скъпи зрелостници,***

Завършването на училище е един от най-вълнуващите мигове в живота на всеки млад човек, когато след дванадесет години труд и усърдие, след мигове на радост, изпитания на волята, на ума, на характера, ще тръгнете по необятните пътища на себедоказването и професионалното усъвършенстване. Да, тази година съдбата бе твърде несправедлива към вас. Тя отреди вие да не чуете последния училищен звънец. Не се съмнявам обаче, че този вечен символ на родното школо ще звучи винаги в душите ви, ще отеква в сърцата ви, за да ви напомня за нас, вашите преподаватели и наставници в професията, и за ПГОТ „Св. Иван Рилски”, където се възпитахте и израснахте. Днес раздялата с вас е нестандартна, но именно това ви прави уникални и незабравими. Този ден е ваш, защото мигът на зрелостта е най-чаканият, свързан с много вълнения – раздяла с детството, с любимите учители, с незабравимия клас, осъзнаване на бъдещите отговорности. Съхранете този ден завинаги в сърцата си, за да ви напомня за чудния свят на безгрижната младост.

Вие завършвате един етап от живота си и тръгвате по пътя на своето професионално развитие. Знанията, уменията и опитът, придобити в нашата гимназия, ще бъдат ваши неизменни спътници в живота занапред. Бъдете любознателни и трудолюбиви, не спирайте нито за миг да се усъвършенствате, защото само така ще се развивате в мечтаната посока. Уроците за вас не свършват с последния учебен ден. От днес пред вас отворена стои голямата книга на живота, която всеки ще допише сам. Направете го с разум и отговорност.

Формирането ви като личности е резултат от усилията на вашите учители. Тъжно е да го признаем, но с вас си тръгва и частица от нашата младост. Вие бяхте наша грижа и наша радост. Бяхме ваши спътници и стожери в приключението, наречено училищен живот. Традицията повелява на раздяла винаги да сме в плен на тъгата. В навлажнените ни погледи обаче се крие залогът за вечното приятелство, родени между стените на класната стая и разнесено по широкия свят от непокорната ви младост.

***Бъдете здрави и следвайте мечтите си! Те ще ви отведат на вашия Олимп.***

***Животът е пред вас, изживейте го пълноценно!***

***На добър час, випуск 2020!***

**Инж. Мария Герчева – директор на ПГОТ „Св. Иван Рилски”**

**Гр. Перник**

**14.05.2020г.**